নিজস্ব প্রতিবেদন : জেলে বসে তোলা চেয়ে ব্যবসায়ীদের ফোন করল ২ বিচারাধীন বন্দি। এই ঘটনায় চাঞ্চল্য ছড়িয়েছে দমদম সেন্ট্রাল জেলে। অভিযোগ, দমদম সেন্ট্রাল জেলে বন্দি বিশ্বজিত ও বাপি ১০ লাখ টাকা তোলা চেয়ে ফোন করে বাগুইআটির ২ ব্যবসায়ীকে। তোলা না দিলে প্রাণনাশের হুমকিও দেওয়া হয়। ২০১৬ সালের ২৫ ফেব্রুয়ারি কেষ্টপুরে খুন হন এক তৃণমূল কর্মী। সেই খুনের ঘটনায় অভিযুক্ত বিশ্বজিত দাস ও বাপি রামন দমদম সেন্ট্রাল জেলে বন্দি রয়েছে। অভিযোগ, ২৪ মে বাগুইআটির ২ ব্যবসায়ী সুমন ও সুজয় দাসের কাছে ফোন আসে বিশ্বজিত ও বাপির। ফোনে ১০ লাখ টাকা তোলা দাবি করা হয়। একইসঙ্গে একথা পুলিসকে জানালে প্রাণনাশের হুমকিও দেওয়া হয়। এই ঘটনায় প্রথমে কিছুদিন চুপ ছিলেন সুমন ও সুজয়। পরে বাগুইআটি থানা ও বিধাননগর কমিশনারেটে লিখিত অভিযোগ দায়ের করেন তাঁরা দুজন। অভিযোগ পাওয়ার পরই ঘটনার তদন্ত শুরু করেছে পুলিস। এই ঘটনায় প্রশ্নের মুখে জেলের নিরাপত্তা ব্যবস্থা।